ລາວ – ຫວຽດນາມ ທົບທວນຄືນ ການປະຕິບັດສັນຍາ ຮ່ວມມືວຽກງານ ປ້ອງກັນຄວາມສະຫງົບ ໃນປີຜ່ານມາ
ການພົວພັນຕ່າງປະເທດ ກະຊວງປ້ອງກັນຄວາມສະຫງົບ ແລະ ກົມພົວພັນຕ່າງປະເທດ ກະຊວງຕຳຫຼວດ ສສ ຫວຽດນາມ ໄດ້ຈັດກອງປະຊຸມສະຫຼຸບຕີລາຄາ ທົບທວນຄືນການຈັດຕັ້ງປະຕິບັດ ສັນຍາຮ່ວມມືວຽກງານ ປ້ອງກັນຄວາມສະຫງົບ ການຮັກສາຄວາມເປັນລະບຽບຮຽບຮ້ອຍ ຂອງສັງຄົມ ລະຫວ່າງ 2 ກະຊວງ ໃນປີ 2016 ຜ່ານມາ ໃນວັນທີ 14 ກຸມພາ 2017 ນີ້ ໂດຍເປັນກຽດເຂົ້າຮ່ວມຂອງ ພັອ ອານຸເດດ ຄູນຄຳ ຮອງຫົວໜ້າຫ້ອງວ່າການກະຊວງ ຫົວໜ້າກົມພົວພັນຕ່າງປະເທດ ກະຊວງ ປກສ ລາວ ແລະ ພົຈວ ເຈິ່ນວັນເຕິດ ຫົວໜ້າກົມພົວພັນຕ່າງປະເທດ ກະຊວງຕຳຫຼວດ ຫວຽດນາມ ພ້ອມດ້ວຍຄະນະຜູ້ແທນທັງສອງຝ່າຍເຂົ້າຮ່ວມ.
ພັອ ອານຸເດດ ຄູນຄຳ ໄດ້ລາຍງານໃຫ້ຮູ້ວ່າ ໃນປີຜ່ານມາ ກະຊວງ ປກສ ລາວ ແລະ ກະຊວງຕຳຫຼວດ ຫວຽດນາມ ໄດ້ປະສານສົມທົບ, ແລກປ່ຽນຂໍ້ມູນຂ່າວສານ ທາງດ້ານວຽກງານປ້ອງກັນຄວາມສະຫງົບ ການຊ່ວຍເຫຼືອ ແລະ ອື່ນໆ ເພື່ອເປັນການຈັດຕັ້ງຜັນຂະຫຍາຍ ສັນຍາຮ່ວມມືວຽກງານ ປ້ອງກັນຄວາມສະຫງົບ ຮັກສາຄວາມເປັນລະບຽບຮຽບຮ້ອຍໃນສັງຄົມ ກໍ່ຄືການຮ່ວມມືສະກັດກັ້ນ ຕ້ານອາຊະຍາກຳ ດ້ານຕ່າງໆ ລະຫວ່າງບັນດາກົມກອງ ວິຊາສະເພາະ ຂອງສອງກະຊວງ ບັນດາ ປກສ ແຂວງ ທີ່ມີຊາຍແດນຕິດຈອດກັນ ແລະ ບັນດາແຂວງແຮກສ່ຽວ; ອັນທີ່ພົ່ນເດັ່ນແມ່ນ ສາມາດຮັບປະກັນເຮັດໃຫ້ສອງປະເທດມີຄວາມສະຫງົບ, ປອດໄພ 100 % ເຊິ່ງເປັນການປະກອບສ່ວນທີ່ ສຳຄັນເຂົ້າໃນການເສີມຂະຫຍາຍ, ເພີ່ມພູນຄູນສ້າງສາຍພົວພັນມິດຕະພາບ ແລະ ການຮ່ວມມືພິເສດຮອບດ້ານ ລະຫວ່າງ 2 ພັກ, 2 ລັດ ແລະ ປະຊາຊົນ 2 ຊາດ ລາວ-ຫວຽດນາມ, ຫວຽດນາມ-ລາວ ໃຫ້ຈະເລີນງອກງາມຍິ່ງໆຂື້ນ; ພ້ອມທັງເປັນການປະກອບສ່ວນສ້າງສະພາບແວດລ້ອມ ແຫ່ງຄວາມສະຫງົບ, ປອດໄພ ແລະ ຄວາມເປັນລະບຽບຮຽບຮ້ອຍຂອງສັງຄົມ ເພື່ອອຳນວຍໃຫ້ແກ່ການພັດທະນາເສດຖະກິດ-ສັງຄົມ ຂອງ 2 ປະເທດ ໄດ້ດຳເນີນຢ່າງຕໍ່ເນື່ອງ.
ໃນກອງປະຊຸມຍັງໄດ້ແລກປ່ຽນບົດຮຽນ, ຄຳຄິດເຫັນຢ່າງກົງໄປກົງມາ ກ່ຽວກັບບັນດາໜ້າວຽກສຳຄັນ ທີ່ 2 ກະຊວງ ຈະໄດ້ສືບຕໍ່ເພີ່ມທະວີຮ່ວມມື ຈັດຕັ້ງປະຕິບັດໃນປີ 2017 ເປັນຕົ້ນແມ່ນ ການຮ່ວມມືດ້ານວຽກງານ ປ້ອງກັນຄວາມສະຫງົບ ທາງດ້ານການເມືອງ, ການຄຸ້ມຄອງຮັບປະກັນຄວາມປອດໄພ ໃຫ້ແກ່ພົນລະເມືອງ ທັງສອງປະເທດ, ການກວດກາ ຄອບຄຸມຢາເສບຕິດ ແລະ ອື່ນໆ.